কাৰ কি চক্ৰান্ত আৰু কিয়? অসম-মণিপুৰ ৰাষ্ট্ৰীয় পথত উদ্ধাৰ শক্তিশালী বোমা\nমিজোৰাম সীমান্তই অশান্ত-অস্থিৰপ্ৰায় কৰি ৰখা কাছাৰ জিলাৰ স্পৰ্শকাতৰ পৰিস্থিতিৰ সুযোগ ল'ব পাৰে অশুভ চক্ৰই। তেনে এটা আশংকা গা কৰি উঠা সময়তে জিলাখনৰ লক্ষীপুৰত মঙলবাৰে নিশা এটা শক্তিশালী বোমা উদ্ধাৰ হয় । নিশা ৩৭ নং অসম-মণিপুৰ ৰাষ্ট্ৰীয় ঘাইপথৰ এটা কালভার্টৰ কাষত উদ্ধাৰ হয় বোমাটো । বোমাটো বিস্ফোৰিত হ'লে ৰাষ্ট্ৰীয় পথছোৱাৰ লগতে দাঁতিকাষৰীয়া অঞ্চল বেয়াকৈ ক্ষতিগ্ৰস্ত হোৱাৰ সম্ভাৱনা আছিল।\nস্থানীয় ৰাইজে কালভার্টৰ কাষত পৰি থকা প্লাষ্টিকৰ মোনা এখন দেখি আৰক্ষীক খবৰ দিয়ে। খবৰ পাই সেই স্থানত উপস্থিত হোৱা আৰক্ষীয়ে মোনাখনত বোমা থকাটো নিশ্চিত কৰে। নিশাই শিলচৰৰ পৰা বোমা বিশেষজ্ঞৰ দল মাতি আনি বোমাটো নিষ্ক্ৰিয় কৰে ।\nঘটনাটোৱে কেইবাটাও প্ৰশ্ন উত্থাপন কৰিছে। কোনে কি উদ্দেশ্যে বোমাটো তেনেকৈ থৈ গৈছিল? কিয় অসম-মণিপুৰ সংযোগী ৰাষ্ট্ৰীয় ঘাইপথক লক্ষ্য কৰি লোৱা হ'ল? এয়া কোনো সন্ত্ৰাসবাদী সংগঠনৰ কাম নে আন অশুভ শক্তিৰ? প্ৰশ্নকেইটাৰ উত্তৰ বিচাৰি ইতিমধ্যে আৰক্ষীয়ে তদন্ত আৰম্ভ কৰিছে।
